text: Tann 12. mai 1985 vann Hellas Verona fyrsta og higartil einasta meistaraheitið í Serie A við einum javnleiki ímóti Atalanta.
text: #000001
text: Verona, sum varð stovnað í 1903, fór uppí nýbyrjaðu Serie B í 1929 og tað tók teimum útivið 30 ár at røkka bestu deildini fyrstu ferð, tá liðið flutti upp í Serie A í 1957. Stokkut var stundin, tí liðið flutti niður aftur í næstbestu deildina í 1958. Frá 1968 hoyrdi felagið mestsum allatíðina til bestu deildina, men bardist sjáldan um nakað steyp ella heiðursmerki.
text: #000002
text: Fyrst í 1980-árunum vóru tekin um batar, tá liðið endaði sum tveyari í Coppa Italia bæði í 1983 og 1984 (umframt 1976) og eitt 4. pláss í landskappingini í 1984, sum tá var besta úrslitið í Serie A.
text: #000003
text: Tað broyttist kappingarárið 1984-85. Við álopsparinum Preben Eljkær og Guiseppe Galderisi á odda, og týsku drívmegini Hans-Peter Briegel á miðvøllinum, endaði Verona ovast á stigatalvuni. Tann 12. mai førdi Verona fýra stig framman fyri Torino og bæði liðini høvdu tveir dystir eftir at spæla. Tá taldi ein sigur bert tvey stig, tískil vantaði Verona bert ein javnleik ímóti miðliðnum Atalanta fyri at tryggja Scudetto. Atalanta gav kortini góða mótstøðu og legði seg á odda í 16. minutti, tá verjuleikarin Eugenio Perico skallaði ein innlegg í málið. Verona lat seg kortini ikki órógva, men helt á við at leypa á og fekk eisini lønina, tá danski landsliðsáleyparin, Preben Elkjær, í 51. minutti skoraði við einum stórslignum fluktara. Málið hjá Elkjær fekk avgerandi týdning, tí javnleikurin tryggjaði Hellas Verona meistaraheitið í Serie A.
text: #000004